《会稽颂 其二》
宋代·诸葛兴

肇三圣兮传一中，建人极兮参洪濛。元圭锡兮汝绩，昭华归兮汝躬。

大道公兮均嬗继，家天下兮繇姒氏。嵩石兮发祥，讴歌兮与子。

誓甘野兮服叛，养国老兮贵齿。席不重兮味不贰，琴瑟屏兮钟鼓置。

思皇训兮克俭，心敬承兮敢坠。祀四百兮绵景祚，兆大横兮垂异世。

越山兮蜿蜒，镜水兮漪涟。焕祠宫兮屹峙，肃庑祀兮愉然。

端冕兮龙章，执圭兮琳琅。想规重兮矩叠，恍韶奏兮铿锵。

作者简介：会稽人，字仁叟。宁宗嘉定元年进士。历彭泽、奉化二县丞。尝作《会稽九颂》。有《梅轩集》。